續古詩十首 七
作者：白居易
朝代：唐

paragraphs: 涼風飄嘉樹，日夜減芳華。
下有感秋婦，攀條苦悲嗟。
我本幽閑女，結髮事豪家。
豪家多婢僕，門內頗驕奢。
良人近封候，出入鳴玉珂。
自從富貴來，恩薄讒言多。
冢婦獨守禮，羣妾互奇衺。
但信言有玷，不察心無瑕。
容光未銷歇，歡愛忽蹉跎。
何意掌上玉，化爲眼中砂。
盈盈一尺水，浩浩千丈河。
勿言小大異，隨分有風波。
閨房猶復爾，邦國當如何。